Olivier Giroud va părăsi naționala Franței după EURO 2024. Mesajul de adio lăsat de celebrul atacant
Atacantul Olivier Giroud, în vârstă de 37 de ani, cel mai bun marcator din istoria echipei de fotbal a Franţei, a anunţat că EURO 2024, care va avea loc în Germania (14 iunie-14 iulie), va fi "ultima sa competiţie" cu echipa naţională.
"Ca să fiu sincer, trebuie să spun că va fi ultima mea competiţie cu echipa Franţei. Evident, îmi va lipsi mult, dar cred că aventura alături de 'Les Bleus' se va încheia după EURO. Trebuie să lăsăm loc celor mai tineri", a afirmat campionul mondial din 2018 (131 selecţii, 57 de goluri), conform unui interviu acordat jurnalului L'Equipe, citat de AFP.
Atacantul lui AC Milan, care se va alătura echipei Los Angeles FC în Major League Soccer după EURO 2024, consideră că mai poate avea "încă doi ani buni de carieră, dar pentru echipa Franţei se va încheia".
Meciurile de la EURO 2024 vor fi transmise în exclusivitate de PRO TV, PRO Arena și VOYO.
"Greutatea anilor începe să se facă simţită şi am reflectat bine. Să joci la fiecare trei zile, asta devine din ce în ce mai complicat, mai ales la nivelul ăsta. Nu merg la Los Angeles ca să fac turism, dar cred că este un moment potrivit pentru mine", a adăugat fostul jucător al echipelor Arsenal, Chelsea şi Montpellier, informează Agerpres.
Giroud a doborât recordul de goluri la echipa Franţei
Atacantul format la Grenoble a fost selecţionat pentru prima oară la echipa naţională în 2011, cu ocazia unui amical cu SUA (1-0), devenind apoi campion al Franţei cu Montpellier, primul său mare titlu.
În afara titlului mondial din 2018, Giroud a mai disputat cu "Les Bleus" finala EURO 2016 şi finala Cupei Mondiale din 2022.
La Mondialul din Qatar, unde Franţa a fost învinsă de Argentina, noua campioană mondială, Giroud a doborât recordul de goluri la echipa Franţei, care era deţinut la acel moment de Thierry Henry (51).